Nóg ŉ familie uitgewisArgieffoto: Kent Williamson Skaars twee dae nadat agt mense, waaronder ses kinders, van dieselfde familie tydens ŉ aanval vermoor is, is nóg ŉ familie in rou gedompel nadat vyf van hul familielede doodgeskiet is. In die jongste voorval is vyf familielede Donderdagaand in Mariannhill in Pinetown deur onbekende gewapende mans aangeval. Kapt. Nqobile Gwala, provinsiale polisiewoordvoerder van KwaZulu-Natal, het Vrydag gesê die aanvallers het omstreeks 23:00 toegeslaan en op die vyf familielede, tussen 19 en 34 jaar oud, losgebrand. “Vier van die mense is op die toneel dood. Die ander slagoffer is in die hospitaal dood,” het Gwala gesê. Die Mariannhill-polisie het dossiere vir vyf sake van moord aanhangig gemaak, waarna die ondersoek na die provinsie se trio-taakspan oorgeplaas is. Die motief vir die aanval word ondersoek. Dit is nie duidelik of dié voorval verband hou met die skietvoorval Dinsdagaand in Matimatolo, suidoos van Greytown, nie. Maroela Media het vroeër berig lede van die gemeenskap het geweerskote gehoor en gaan ondersoek instel. “Hulle het gesien ŉ huis is aan die brand en het probeer om die mense in die huis te red, maar die brand was reeds buite beheer. Vyf familielede, ŉ 60-jarige vrou en vier kinders, tussen twee en 16 jaar oud, is in die huis dood,” het Gwala toe gesê. ŉ Tweede huis, sowat 100 m verder, is ook aangeval. Daar is ook geweerskote gehoor en die huis is ook aan die brand gesteek. “Gemeenskapslede kon daarin slaag om drie kinders uit die huis te red.” Volgens Gwala is ŉ 58-jarige vrou op die toneel dood. “Sy het ŉ skietwond opgedoen en het ook brandwonde gehad. Die kinders is na ŉ hospitaal gehaas waar twee van hulle aan hul beserings beswyk het.” Volgens Gwala word daar vermoed dat ŉ familietwis tot dié tragedie gelei het. Gwala het gesê die trio-taakspan is deur die waarnemende provinsiale polisiekommissaris opdrag gegee om die sake te ondersoek en te verseker dit word opgelos. “Sulke aanvalle op families kan nie geduld word nie. Ons sal onverpoosd werk om die sake op te los en die moordenaars tronk toe te stuur.”